Péntek Klára a *Szerkeszti a pedagógus – Vendégségben* harmadik estjén Parti Nagy Lajossal beszélgetett a Bartók Színházban.

*Ki(k)nek a szervezésében valósul meg a programsorozat? Honnan ered az ötlet?*

Az előző évad végén keresett meg Dobák Lívia a Bartók Kamaraszínház és Művészetek Háza művészeti igazgatója a *Szerkeszti a pedagógus* programsorozat ötletével. Az ő szervezésének köszönhetően, havonta egyszer a Bartókban egy vendéglátó pedagógus beszélget az általa felkért kortárs szerzővel.

*Miért fontos ez a kezdeményezés?*

Pedagógusként tudom, hogy az irodalomoktatásban nincs igazán lehetőségünk a kortárs irodalom oktatására, ezért is hiánypótló ez a lehetőség, ugyanakkor örök élmény is ez a rendezvénysorozat a diákoknak, hiszen személyesen találkozhatnak a szerzőkkel és így közvetlenebbül ismerhetik meg a személyiségüket, és a műveiket.

*Csak diákok látogathatják ezeket a programokat?*

A rendezvény mindenki számára nyitott. Nem tesszük kötelezővé a részvételt a diákok számárra, de az iskolákban felhívjuk a figyelmüket a következő író-olvasó találkozóra.

*Kik voltak az eddigi vendégek?*

Garaczi László, Darvasi László és most Parti Nagy Lajos volt a meghívott.

*Hogyan készült erre a beszélgetésre? Mitől volt ez az alkalom a többi estnél különlegesebb?*

Nagy izgalommal. Nehéz feladat az irodalomtanárok és a diákok számára is élvezhető programot felépíteni, ami azoknak az érdeklődőknek is érdekes, akik még sosem hallották Parti Nagy nevét. Szerettem volna újszerűvé tenni. A PPT bemutató új színfolt volt, úgy gondoltam, hogy jobban megragadja a közönség figyelmét a több vizuális hatás, és igyekeztem feszítetten felépíteni az előadást.

*Mi alapján választják ki a meghívott szerzőket?*

A felkért tanár, illetve diák döntése, hogy kit lát vendégül. Következőleg egy diák lesz a vendéglátó, de utána ismét pedagógusokat hallhatunk.